กรมศิลปากร เปิดเผยสถิติประชาชนสนใจศึกษาข้อมูลมรดกวัฒนธรรมชาติทางออนไลน์กว่า 15 ล้านครั้ง
กรมศิลปากร เปิดเผยสถิติประชาชนสนใจศึกษาข้อมูลมรดกวัฒนธรรมชาติทางออนไลน์กว่า 15 ล้านครั้ง     นางประนอม คลังทอง รองอธิบดีกรมศิลปากร เปิดเผยว่า  กรมศิลปากรได้เปิดให้บริการข้อมูลออนไลน์ โดยนำเทคโนโลยีมาใช้พัฒนาการให้บริการข้อมูลข่าวสารมรดกวัฒนธรรมของชาติ เพื่อรองรับความต้องการของประชาชนในยุคสังคมดิจิทัล ล่าสุด พบว่า มีผู้เข้าใช้บริการข้อมูลออนไลน์ระหว่างเดือนตุลาคม 2561 ถึงเดือนกันยายน 2562  รวมกว่า 15 ล้านครั้ง แบ่งเป็นระบบห้องสมุดออนไลน์และหนังสืออิเล็กทรอนิกส์ เว็บไซต์สำนักหอสมุดแห่งชาติ เว็บไซต์หอสมุดแห่งชาติส่วนภูมิภาค 11 แห่ง ส่วนระบบคลังดิจิทัล มีจำนวนเข้าใช้กว่า 13 ล้านครั้ง ข้อมูลจดหมายเหตุออนไลน์ ที่ให้บริการสืบค้นข้อมูลภาพเก่า และเอกสารจดหมายเหตุ จำนวนกว่า 9 หมื่นครั้งส่วนข้อมูลด้านพิพิธภัณฑสถานแห่งชาติทั่วประเทศ 41  แห่ง ในรูปแบบสื่อการเรียนรู้เสมือนจริงในแต่ละอาคารจัดแสดง มีผู้เข้าใช้บริการ จำนวนกว่า 140,000 ครั้ง ผู้ใช้บริการสืบค้นข้อมูลโบราณสถานกว่า 23,000 ครั้ง  และสื่อสังคมออนไลน์กว่า 1,200,000 ครั้ง กรมศิลปากร จะนำข้อมูลสถิติการเข้าใช้บริการข้อมูลออนไลน์ไปปรับปรุงและพัฒนารูปแบบการให้บริการข้อมูลด้านศิลปวัฒนธรรมให้มีความก้าวหน้าทันสมัย โดยนำเทคโนโลยีมาช่วยในการนำเสนอข้อมูลในรูปแบบต่างๆ รวมถึงนำเข้าข้อมูลในระบบอย่างต่อเนื่อง เพื่อตอบสนองต่อความต้องการข้อมูลข่าวสารของประชาชน ซึ่งจะทำให้ข้อมูลด้านศิลปวัฒนธรรมถูกนำไปใช้ประโยชน์อย่างกว้างขวางและหลากหลายมากขึ้น